
Lápi póc fajvédelmi mintaprogram 2014 évi eredményei (vízminőség vizsgálatok)

A lápi póc (Umbra krameri) a pócfélék családjának egyetlen európai képviselője, endemikus halfajunk, melyet a kipusztulás veszélye fenyeget. Az egykor gyakori Kárpát-medencében élő halfajunkat a folyók szabályozása, a lápok és mocsarak lecsapolása, valamint az idegenhonos törpeharcsa, és a szintén invazív, utóbbi időben, hazánkban is elszaporodó amurgéb kiszorította legtöbb élőhelyéről. Mára csupán kis foltokban maradtak fenn populációi. Magyarországon – ahol állományainak legnagyobb része található – fokozottan védett, eszmei értéke 250 000 Ft.
A Lápi póc Fajvédelmi Mintaprogram célja a nemzetközi jelentőségű lápi póc kárpát-medencei állományának megőrzése és gyarapítása. 2008-2014 között a Szadai Mintaterület (Pesti-síkság) degradált részein 8 db. kubikgödör méretű, egymástól elszigetelt vízteret hoztak létre („Illés-tavak”). Az új vizekben és a lápi póc természetes élőhelyein botanikai, vízkémiai, hidrobiológiai és halfaunisztikai vizsgálatokat végezik folyamatosan. Az országban szinte egyedülálló alapossággal, a kezdetektől fogva monitorozták a póc egyik újonnan kialakított élőhelyeket. 2014-ben csatlakoztam a programhoz. Munkám során 2014 márciusa és szeptembere között 5 alkalommal mintavételeztem a mentett-, valamint az ott található eredeti „pócos” tavakat, melynek során mértem a vizek nitrit, nitrát, ammónium, foszfát tartalmát, a vezetőképességet, hőmérsékletet és pH-t, valamint 24 óra alatt 6 alkalommal a tavak oldott oxigén tartalmának változásait is. A kapott eredményeket összevetettem a korábban mért adatokkal, vizsgáltam a tavak biológiai fejlődését.
A lápi póc megmaradt élőhelyeinek védelme nem elég a faj fennmaradásához, ezért fontos a faj ex situ védelme (fajmentés a természetes élőhelyen kívül): ellenőrzött körülmények közötti szaporítása, nevelése, visszatelepítés az eredeti élőhelyeire vagy olyan (mesterséges) élőhelyekre, ahol az életfeltételeit megtalálva kellő állománynagyságot lehet fenntartani, ami alapjául szolgálhat más, a faj ökológiai igényének megfelelő élőhelyek későbbi benépesítéséhez. A Szent István Egyetem Halgazdálkodási Tanszéke, összefogva a veresegyházi Tavirózsa Környezet- és Természetvédő Egyesülettel ezt a célt próbálja megvalósítani. Új élőhelyeik kialakításával, és azok folyamatos monitorozásával segítjük a lápi póc fennmaradását, miközben értékes tapasztalatokat szerzünk a kisméretű tavak fizikai, kémiai és biológiai fejlődéséről.



